กรุงไทยขายกระหน่ำ 4เดือนเบี้ยพุ่ง4พันล.
กรุงไทยเผย 4 เดือนแรก ยอดเบี้ยประกันใหม่เพิ่ม 4,000 ล้าน ตั้งเป้าเติบโตปีนี้ 25%
28 พ.ค. 2558

กรุงไทยเผย 4 เดือนแรก ยอดเบี้ยประกันใหม่เพิ่ม 4,000 ล้าน ตั้งเป้าเติบโตปีนี้ 25%
นายธัญญพงศ์ ธรรมาวรานุคุปต์ รองกรรมการผู้จัดการใหญ่ ธุรกิจรายย่อยและเครือข่ายธนาคารกรุงไทย เปิดเผยว่า การดำเนินธุรกิจแบงก์แอสชัวรันส์ในช่วง 4 เดือนที่ผ่านมา มีเบี้ยประกันชีวิตและวินาศภัยใหม่เพิ่มกว่า 4,000 ล้านบาท จากเป้าที่ตั้งเป้าไว้ที่ 1.5 หมื่นล้านบาท เพิ่มขึ้น 25% จากปีที่ผ่านมา โดยการขยายตลาดแบงก์แอสชัวรันส์จากฐานลูกค้าเดิมที่มีอยู่กว่า 12 ล้านราย 
“ล่าสุด ธนาคารได้จับมือกับบริษัท กรุงไทย-แอกซ่า ประกันชีวิต ออกประกันสูงวัย iBegin ซึ่งให้ความคุ้มครองทั้งชีวิตและสุขภาพ ได้แก่ คุ้มครองการเสียชีวิต คุ้มครองโรคมะเร็งระยะลุกลามจ่ายแบบเงินก้อน คุ้มครองการเสียชีวิตและสูญเสียอวัยวะจากอุบัติเหตุ คุ้มครองค่าชดเชยรายวัน ทั้งจากอุบัติเหตุและมะเร็งระยะลุกลาม
ทั้งนี้ ลูกค้าสามารถเลือกชำระเบี้ยแบบ 5 ปี และแบบ 10 ปี อายุรับประกัน 50-70 ปี คุ้มครองถึงอายุ 90 ปี และได้รับเงินก้อนเมื่อครบกำหนดสัญญา” นายธัญญพงศ์ กล่าว
นายธัญญพงศ์ กล่าวต่อไปว่า ประกันสูงวัย iBegin คาดว่าจะได้รับการตอบรับที่ดี เนื่องจากลูกค้าไม่ต้องตรวจและตอบคำถามสุขภาพ รวมทั้งลูกค้ากลุ่มผู้สูงวัยมีจำนวนเพิ่มมากขึ้น ที่สำคัญประเทศไทยกำลังก้าวสู่สังคมผู้สูงอายุ และในอนาคตอัตราค่ารักษาพยาบาลที่เพิ่มขึ้น ดังนั้นลูกค้าจึงมีความจำเป็นต้องวางแผนเพื่อการเกษียณอายุที่ครอบคลุมด้านสุขภาพ โดยประกันภัย iBegin จะเป็นส่วนหนึ่งที่ช่วยแบ่งเบาภาระของลูกค้า